Drop Dead Diva

Το Drop Dead Diva είναι κωμική/δραματική σειράς φαντασίας αμερικανικής παραγωγής, η οποία προβλήθηκε και στην Ελλάδα από τον τηλεοπτικό σταθμό Mega. Η σειρά δημιουργήθηκε από τον Τζος Μπέρμαν και η παραγωγή της έγινε από την Sony Pictures Television. Πρωταγωνιστεί η Μπρουκ Έλιοτ στο ρόλο της Τζέιν, μιας υπέρβαρης δικηγόρου, της οποίας το σώμα καταλαμβάνεται από την Ντεμπ, ένα επίδοξο μοντέλο.

Πλοκή 
Η Ντέμπορα "Ντεμπ" Ντόμπκινς (Μπρουκ Ντ' Ορσέι) είναι ένα επίδοξο μοντέλο. Είναι μια ευχάριστη κοπέλα γεμάτη όνειρα και ελπίδες. Η Τζέιν (Μπρουκ Έλιοτ) είναι μια εξαιρετική δικηγόρος και πολύ ευφυής επαγγελματίας, που όμως έχει πολύ χαμηλή αυτοεκτίμηση και νιώθει δυστυχισμένη. Αυτοί οι δύο αντίθετοι χαρακτήρες θα έχουν κάτι κοινό κι αυτό θα είναι η ημέρα του θανάτου τους. Την ώρα που η Ντεμπ τρακάρει με ένα φορτηγό, η Τζέιν δέχεται μια σφαίρα από έναν άνθρωπο που έχει εισβάλει στο χώρο εργασίας της απειλώντας το αφεντικό της, Τζέι Πάρκερ (Τζος Στάμπεργκ). Όταν η Ντέμπ θα φτάσει στον παράδεισο θα την υποδεχθεί ο μετέπειτα φύλακας - άγγελός της, Φρεντ (Μπεν Φέλντμαν). Εκεί ανακαλύπτουν ότι δεν μπορούν να την δεχτούν, ούτε να την στείλουν στην κόλαση, γιατί η Ντεμπ δεν έχει κάνει ποτέ τίποτα καλό, αλλά ούτε και τίποτα κακό στη ζωή της. Η Ντέμπ, έχοντας όρεξη για ζωή, βλέπει ότι υπάρχει δίπλα της ένα κουμπί επιστροφής στη Γη, και το πατάει. Έτσι, το 25χρονο μοντέλο επιστρέφει στη Γη, αλλά αυτή τη φορά στο σώμα της 33χρονης δικηγόρου. Από εκεί και πέρα ξεκινούν οι περιπέτειες της Ντεμπ να καταφέρει να αντεπεξέλθει στις απαιτήσεις της ζωής της Τζέιν και να μπορέσει να ζήσει μέσα σε ένα άλλο σώμα, καθώς οι γύρω της πιστεύουν πως είναι η Τζέιν. Οι μόνοι άνθρωποι που γνωρίζουν τι συμβαίνει είναι η φίλη της Τζέιν, Στέισι (Έιπριλ Μπόουλμπι) και ο εκάστοτε φύλακας - άγγελός της.

Κύριοι χαρακτήρες 

 Τζέιν Μπίνγκαμ: Πρωταγωνίστρια της σειράς, την οποία υποδύεται η Μπρουκ Έλιοτ. Είναι η δικηγόρος που στο σώμα της φιλοξενεί την ψυχή της Ντεμπ.

 Ντέμπορα "Ντεμπ" Ντόμπκινς: Το μοντέλο που πεθαίνει μετά από σύγκρουση με φορτηγό και επιστρέφει στη Γη μέσα στο σώμα της Τζέιν.

 Στέισι Μπάρετ: Η καλύτερη φίλη της Ντεμπ κι έπειτα της Τζέιν. Αποτελεί το στήριγμά της στις δύσκολες στιγμές και της εξομολογείται καθετί που συμβαίνει στη ζωή της. Είναι ο μόνος άνθρωπος που ξέρει ότι η Τζέιν είναι η "Ντεμπ".

 Γκρέισον Κεντ: Ο αρραβωνιαστικός της Ντεμπ, ο οποίος δουλεύει στην ίδια εταιρία με τη Τζέιν. Έτσι μέσω της Τζέιν η Ντεμπ έχει ακόμα "πρόσβαση" στον αγαπημένο της ακόμη και μετά το θάνατό της. Στην αρχή ο Γκρέισον είναι συντετριμμένος από την απώλεια της κοπέλας του. Αργότερα όμως αρχίζει να το ξεπερνά και να ελκύεται από την ευφυΐα της Τζέιν. Λίγο πιο μετά θα υποψιαστεί τη μυστηριώδη σχέση που συνδέει τις δύο προσωπικότητες.

 Όουεν Φρεντς: Δικαστής που γνωρίζεται τυχαία με τη Τζέιν και την ερωτεύεται. Την ακολουθεί ακόμα και στην Ιταλία, ενώ η σχέση τους δοκιμάζεται όταν παθαίνει καρδιακή προσβολή και εξαφανίζεται από τον κύκλο της Τζέιν για 3 μέρες. Όταν θα επανέλθει, η παρεξήγηση θα λυθεί. Δεν πιστεύει στο γάμο, αλλά για χάρη της Τζέιν δέχεται να παντρευτεί.

 Τέρι Λι: Η κορεατικής καταγωγής βοηθός της Τζέιν. Είναι μια πολύ έντονη προσωπικότητα, που φιλοδοξεί να ασχοληθεί με το τραγούδι. Κάθε φορά που της δίνεται η ευκαιρία, ξετυλίγει το τραγουδιστικό της ταλέντο. Επίσης αποτελεί τον πιο κωμικό χαρακτήρα της σειράς.

 Κιμ Κάσγουελ: Μέτοχος της εταιρίας, όπου εργάζεται η Τζέιν. Ξεκίνησε ως απλός υπάλληλος και αναρριχήθηκε στις υψηλόβαθμες θέσεις της εταιρίας. Είναι ένας χαρακτήρας, που ενδιαφέρεται για την επαγγελματική καταξίωση γι' αυτό και βρίσκεται σε ανταγωνισμό με την Τζέιν, που είναι η καλύτερη στη δουλειά της. Κατά διαστήματα διατηρεί σχέση με τον έναν από τους ιδιοκτήτες της εταιρίας "Harison and Parker", τον Τζέι Πάρκερ.

 Τζέι Πάρκερ: Ιδιοκτήτης της εταιρίας, όπου δουλεύει η Τζέιν. Στον τρίτο κύκλο της σειράς θα ανακαλύψει ότι έχει ένα οκτάχρονο γιο. Πρόκειται για έναν χαρακτήρα που κάνει πολλές περιστασιακές σχέσεις. Ενδιαφέρεται πιο πολύ για το χρήμα παρά για τη δικαιοσύνη και γι' αυτό μερικές φορές έρχεται σε σύγκρουση με τη Τζέιν, που είναι μια ευσυνείδητη δικηγόρος.

 Φρεντ: Είναι ο φύλακας - άγγελος της Τζέιν για τους τρεις πρώτους κύκλους της σειράς. Δούλεψε στη δικηγορική εταιρία ως κλητήρας και ως γραμματέας της Κιμ. Ερωτεύεται τη φίλη της Ντεμπ και μετά της Τζέιν, Στέισι. Έτσι παραβιάζει τους κανόνες που έχουν τεθεί από τον παράδεισο, επειδή συνάπτει σχέση μαζί της και έπειτα, όταν η ερωτική σχέση διαλύεται, της αποκαλύπτει την πραγματική του ταυτότητα. Με αυτόν τον τρόπο αναγκάζεται να εγκαταλείψει τη Γη. Οι αναμνήσεις που υπάρχουν στους ανθρώπους από τον Φρεντ σβήνονται, ενώ η μόνη που διατηρεί της αναμνήσεις της με το Φρεντ είναι η Τζέιν.

 Λουκ Ντάνιελς: Είναι ο φύλακας - άγγελος της Τζέιν στον τέταρτο κύκλο της σειράς. Εμφανίζεται ως επενδυτής της εταιρίας, η οποία στον τέταρτο κύκλο κοντεύει να χρεοκοπήσει.

 Πολ: Φύλακας - άγγελος της Τζέιν στον πέμπτο κύκλο.

Αμερικανικές τηλεοπτικές σειρές
Άγγελοι στην ποπ κουλτούρα
Τηλεοπτικές σειρές του Lifetime